Emyr Humphreys

**Emyr Owen Humphreys** (15 Ebrel 1919 – 30 Gwengolo 2020) a oa ur skrivagner saoznek eus Kembre, unan eus ar re vrasañ en .

## E vuhez
Ganet e voe Emyr Humphreys e Trelawnyd, e-kichen Prestatyn, e hanternoz Kembre. E dad, William Humphreys, a oa mestr-skol eno, ha rener laz-kanañ paotred Trelawnyd. Kenderv d’ar barzh Hedd Wyn e oa tad Emyr. Desavet e voe ar paotrig e saozneg, daoust ma ouie e dud kembraeg ha deskin a reas yezh ar vro diwezhatoc’h, dre ma oa troet gant mennozhioù broadelourien Plaid Cymru. Kregiñ a reas da zeskiñ kembraeg pa oa krennard, d’ar mare ma voe c’hwezhet an tan gant brogarourien e skol vombezañ Penyberth e ledenez Llŷn e 1936.

Studiañ a reas istor ha saozneg e skol-veur Aberystwyth, met abalamour d’ar brezel, ne c’hallas ket echuiñ e studioù. D’ar mare-se e tisklêrias e oa arbennour a goustiañs ha labourat a reas en atantoù e meur a lec’h e Kembre. Diwezhatoc’h ez eas da reiñ dorn e kampoù repuidi en Ejipt hag en Italia, evit Aozadur ar Broadoù Unanet.

Labourat a reas evel kelenner e Pwllheli, a-raok mont da vezañ produour pezhioù-c’hoari evit ar BBC e 1955. Gantañ e voe produet, e kembraeg hag e saozneg, lod eus pezhioù Saunders Lewis ha John Gwilym Jones. Goude e kelennas teatr e skol-veur Bangor hag adalek 1972 ez eas da skrivagner leunamzer. E 1946 e oa dimezet da Elinor Myfanwy Jones ha pevar a vugale o devoe.

Daoust ma skrivas ar braz eus e levrioù e saozneg e voe atav ur stourmer evit ar c’hembraeg, a oa evitañ un hêrezh sevenadurel dibar. Tremen a reas ur pennadig amzer e toull-bac’h Liverpool, e 1973, dre ma nac’he paean an taos skinwel evit sevel a-enep an diouer a gembraeg er skinwel.

## E oberenn
Embannet e voe e romant kentañ, *Little Kingdom*, e 1946. E-pad e vuhez e skrivas ouzhpenn ugent romant, lod brudet-mat evel *A Toy Epic* (1958), *Outside the House of Baal* (1965) pe an heuliad *The Land of the Living* hag a daolenne istor Kembre en . Savet en deus ivez danevelloù, pezhioù-c’hoari, barzhonegoù ha levrioù all c’hoazh diwar-benn istor ha sevenadur Kembre.

Garedonet e voe meur a wech gant prizioù a bep seurt : ar Priz Somerset Maugham e 1958, gant *Hear and Forgive*, ar Priz Hawthornden e 1958 ivez, gant *A Toy Epic*, prizioù Llyfr y Flwyddyn e 1992 ha 1999. E 2004 e c’hounezas ar priz Siân Phillips, roet d’e labour evit ar skinwel e Kembre.

Paouez a reas da skrivañ e 2009, pa oa 90 vloaz. Tremen a reas an dibenn eus e vuhez e Llanfairpwllgwyngyll, en Enez Mon, hag eno e varvas da ur bloaz ha kant.

### Un nebeud levrioù
**The Little Kingdom*, romant, 1946
**The Voice of Stranger*, romant, 1949
**A Change of Heart*, romant, 1951
**Hear and Forgive*, romant, 1952 (troet e galleg, “Écoute et pardonne”)
**A Man’s Estate*, romant, 1955
**The Italian Wife*, romant, 1957
**A Toy Epic*, romant, 1958
**The Gift*, romant, 1963
**Outside the House of Baal*, romant, 1965
**Natives*, danevelloù, 1968
**Dinah*, pezh-c’hoari, 1970 (asambles gant W.S. Jones)
**Ancestor Worship*, barzhonegoù, 1970
**National Winner*, romant, 1971
**Flesh an Blood*, romant, 1974
**Landscapes*, barzhonegoù, 1976
**The Best of Friends*, romant, 1978
**The Kingdom of Brân*, barzhonegoù, 1979
**Theatr Saunders Lewis (Astudiaethau Theatr Cymru)*, 1979
**Pwyll a Rhiannon*, 1980
**Salt of the Earth*, romant, 1985
**An Absolute Hero*, romant, 1986
**The Triple Net: A portrait of the writer Kate Roberts 1891-1985*, 1988
**The Taliesin Tradition: A Quest for the Welsh Identity*, 1989
**Old People Are a Problem*, danevelloù, 2003

## Liammoù diavaez
* ''Cofio’r llenor a’r ‘cawr diwyllianol’ Emyr Humphreys'' – BBC Cymru, 30 Medi 2020
*  The Learned Society of Wales/Cymdeithas Ddysgedig Cymru
* ''Emyr Humphreys: One of the most courageous novelists of post-war Wales'', The Independant, 21 October 2020

## Notennoù